ELŐTERJESZTÉS

**Szombathely Megyei Jogú Város Közgyűlésének 2018. április 26-i ülésére**

Javaslat a SZOVA Nonprofit Zrt. 2017. évi beszámolójának elfogadására

Tájékoztatom a Tisztelt Közgyűlést, hogy a SZOVA Nonprofit Zrt. 2017. évi beszámolójában a SZOVA Zrt. a 2017. üzleti évet 3.344.545 eFt árbevétellel, 521.432 eFt üzemi nyereséggel és 1.345.896 eFt adózott nyereséggel zárta. A kimagaslóan nagy összegű nyereség meghatározó hányada egyszeri tranzakciókból – ingatlanértékesítésből és osztalékbevételből – valamint a devizakötvény év végi átértékeléséből eredő árfolyamnyereségből származik. Az alaptevékenységek nyeresége 190.049 eFt volt, mintegy 90 millió forinttal magasabb a tervezettnél.

A társaság 2017. évi üzleti terve arra az alapfeltételezésre épült, hogy 2017-ben sikerül megállapodni az NHKV Zrt-vel és az STKH Sopron Nonprofit Kft-vel a hulladékgazdálkodási közszolgáltatás ellátásának feltételeiről, és a második félévtől a társaság visszakapja a korábbi szolgáltatási területét, valamint a szolgáltatás ellátásáért 3,50 Ft/liter szolgáltatási díjat kap. A feltételezések nem teljesültek. Az NHKV Zrt-vel és az STKH Sopron Nonprofit Kft-vel nem tudott a társaság megállapodni és szerződést kötni. Az alvállalkozói szolgáltatási terület a tervezett növekedés helyett tovább csökkent, 2017. novemberétől Szombathelyen kívül már csak két településen látta el a hulladékgazdálkodási feladatokat. A 3,50 Ft/liter szolgáltatási díjjal kapcsolatos várakozás pedig úgy teljesült, hogy a SZOMHULL Nonprofit Kft-vel kötött alvállalkozói szerződést módosította a társaság, és az NHKV Zrt. helyett a SZOMHULL Nonprofit Kft-nek számlázta ki a 3,50 Ft/liter alvállalkozói díjat. Ennek köszönhetően a társaság bevétele csak kisebb mértékben maradt el a tervezettől, költség oldalon viszont jelentős megtakarítás keletkezett, mind a hulladékgyűjtő járművek üzemeltetése, mind a személyi jellegű ráfordítások tekintetében. Ez magyarázza az alaptevékenységek tervezettnél lényegesen magasabb nyereségét. Ugyanakkor ez a nyereség pénzügyileg nem realizálódott, mivel a SZOMHULL Nonprofit Kft. az NHKV Zrt-től csak a 2017. első negyedévére vonatkozó szolgáltatási díjat kapta meg, emiatt alvállalkozói számlákat nem tudta kiegyenlíteni és év végére 700 millió forintot meghaladó tartozást halmozott fel a SZOVA Nonprofit Zrt.-vel szemben. A mérlegkészítés időpontjáig megtörtént a 2017. II-III. negyedévi szolgáltatási díj elszámolása is, azonban a tervezett 3,50 Ft/liter helyett 1,95 Ft/liter áron. Összességében megállapítható, hogy a hulladékgazdálkodás helyzete továbbra is rendkívül bizonytalan.

Az ingatlankezelési és városüzemeltetési tevékenységek bevétele a tervezettnek megfelelően alakult. Az Önkormányzat által a társaság tulajdonába adott Széll Kálmán utca 10. alatti irodaépület és az ingatlanfejlesztési projekt keretében 290 millió forintos költséggel kialakított irodaépület bérleti díjából összesen 26 millió forint bérleti díj bevétel keletkezett.

A parkolás-üzemeltetésből származó bevételek dinamikus növekedése annak köszönhető, hogy a parkolásból származó önkormányzati bevételek jelentősen növekedtek és a többlet egy része a társaságot illeti meg.

A jóléti létesítmények üzemeltetéséből eredő veszteséget jelentős mértékben csökkentette az Önkormányzattól kapott 60 millió forintos működési támogatás.

Az alaptevékenységek nyeresége mellett 330 millió forint nyereség keletkezett egy 13.550 m2 területű telek értékesítéséből. A telket a Szombathelyi Pingvinek Jégkorong Klub vásárolta meg a társaságtól azzal a céllal, hogy ott a látvány-csapatsportok támogatását szolgáló Tao. támogatásból fedett jégcsarnokot építsen.

Az önkormányzati bérlemények bevétele továbbra sem fedezi a kiadásokat. 2017-ben 93 millió forint hiány keletkezett a rendszerben, amelyet utólag az Önkormányzat térít meg a társaságnak. A hiányt az magyarázza, hogy az üzemeltetésre és karbantartásra fordítható forrás stagnál vagy csökken, a karbantartási munkák és építőipari szolgáltatások ára viszont folyamatosan és nagymértékben növekszik.

A munkaerő megtartása érdekében 2017. április 1-től átlagosan 20%-os béremelést hajtott végre a társaság, emiatt a személyi jellegű ráfordítások több mint 140 millió forinttal növekedtek.

A pénzügyi eredményt a Szombathelyi Távhőszolgáltató Kft.-től kapott 450 millió forint osztalék és a devizakötvény év végi átértékeléséből keletkezett 456 millió forintos nem realizált árfolyamnyereség javította jelentősen. Ez utóbbi az elmúlt években elszámolt 4 milliárd forintot meghaladó nem realizált árfolyamveszteség egy részét ellentételezi.

2017-ben befejeződött a stratégiai terv időrendben első eleme, a Kőszegi utca 23/b alatti épület felújítása és átalakítása, valamint az ingatlanhoz tartozó fizető parkoló bővítése. További projektek, a Sárdi-ér utcai infrastruktúra-fejlesztés, a Szőllősi sétányon tervezett lakásépítés és a szállodaépítés megvalósítása érdekében is megvalósultak fontos lépések.

2018-ban lejár az OTP Bankkal a devizakötvény törlesztésének átmeneti felfüggesztésére kötött 3 éves megállapodás, a kötvény következő törlesztő részlete 2018. december 18-án esedékes, összege 652.000 CHF (~176.000 eFt). Annak érdekében, hogy a törlesztési kötelezettséget teljesíteni tudja a Társaság, fontos stratégiai cél az ehhez szükséges források előteremtése. Ennek alapfeltétele lenne a hulladékgazdálkodás helyzetének stabilizálása.

A társaság által készített előterjesztés határozati javaslata tartalmazza a vezető tisztségviselők részére adható felmentvényről történő döntéshozatalt. A Ptk. 3:117. § (1) bekezdése szerint, ha a társaság legfőbb szerve a vezető tisztségviselő kérésére a beszámoló elfogadásával egyidejűleg az előző üzleti évben kifejtett ügyvezetési tevékenység megfelelőségét megállapító felmentvényt ad, a társaság a vezető tisztségviselő ellen akkor léphet fel az ügyvezetési kötelezettségek megsértésére alapozott kártérítési igénnyel, ha a felmentvény megadásának alapjául szolgáló tények vagy adatok valótlanok vagy hiányosak voltak. A társaság kérte a felmentvény megadását a vezető tisztségviselői (az Igazgatóság tagjai) részére.

A társaság Igazgatósága és Felügyelőbizottsága a beszámolót a 2018. április 20-i ülésein tárgyalja, így az általuk hozott döntések az ülésen kerülnek ismertetésre.

Tájékoztatom a Tisztelt Közgyűlést, hogy a SZOVA Nonprofit Zrt. 2017. évi beszámolója terjedelmére tekintettel elektronikus úton kerül megküldésre, amely elérhető és letölthető a www.szombathely.hu honlapon a „Közgyűlés / e-közgyűlés/ 2018” menüpont alatt.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2018. április 20.**

**/: Dr. Puskás Tivadar :/**

**Határozati javaslat**

**........../2018. (IV.26.) Kgy. sz. határozat**

1. Szombathely Megyei Jogú Város Közgyűlése megtárgyalta a SZOVA Nonprofit Zrt. 2017.évi mérlegbeszámolóját és a beszámolót 3.344.545 ezer forint árbevétellel, 521.432 ezer forint üzemi nyereséggel és 1.345.896 ezer forint adózott nyereséggel jóváhagyja.
2. A Közgyűlés úgy határoz, hogy az adózott nyereség az eredménytartalék javára kerüljön átvezetésre.
3. A Közgyűlés a SZOVA Szombathelyi Vagyonhasznosító és Városgazdálkodási Nonprofit Zrt. vezető tisztségviselői (az Igazgatóság tagjai) részére az Alapszabály X. fejezetében rögzített felmentvényt megadja.

**Felelős:** Dr. Puskás Tivadar polgármester

 Molnár Miklós alpolgármester

 Dr. Károlyi Ákos jegyző

 (A végrehajtásért felelős:

 Lakézi Gábor, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője

Dr. Németh Gábor, a SZOVA Nonprofit Zrt. vezérigazgatója)

**Határidő:** azonnal